- Tarkemmin ottaen juoksentelin tapani mukaan pururadan keskellä olevassa metsässä ilman kenkiä ja paitaa, Kurki (kuvassa) ilmoittaa.

Kun mies oli juoksemassa takaisin pururadalle, noin 20-vuotias nainen kävelytti radalla koiraansa, Kurki kertaa.

Mainos alkaa

Mainos päättyy

- Sillä sekunnilla, kun tyttö huomasi minut, hän alkoi kirkua kurkku suorana ja pinkoi tuhatta ja sataa karkuun.

Kurki kertoo olleensa aivan ihmeissään. Hän jatkoi matkaansa kävellen pururadalla. "Säikähditkö sä mua oikeesti?" mies huusi naisen perään.

- Tyttö vilkaisi taakseen mutta jatkoi pinkomista ja kirkumista. Ääni oli kuin kauhuelokuvasta.

Huonolla tuurillakin oli tapauksessa näppinsä pelissä, Kurki kertoo torstaina Karjalaiselle.

- Vaatetukseni varmasti vaikutti asiaan jonkin verran, on näyttänyt astetta hullummalta. Toisaalta nainen huomasi minut, kun oli juoksemassa häntä kohti. Olin juuri aikaisemmin juossut metsässä eri suuntiin. Kului hetki tajuta, että nainen säikähti oikeasti ja ettei kyseessä ollut mikään vitsi.

- Minulla ei ollut raiskausaikomuksia, olin urheilemassa, Kurki korostaa.

Kurki käveli pururadalla ja toivoi törmäävänsä naiseen uudestaan, jotta hän pystysi pahoittelemaan aiheuttamaansa säikähdystä. Sen sijaan paikalle tuli poliisiauto, mies sanoo.

- Kaksi konstaapelia astui ulos autosta. "Minuako varten tulitte? Joku taisi säikähtää pahanpäiväisesti", sanoin. Kurki pantiin hänen mukaansa maijan perään.

- Ajoimme jonnekin, ilmeisesti säikähtäneen tytön luokse, mutta en ole varma, koska en saanut tulla maijasta ulos missään vaiheessa. Paikalla oli myös toinen poliisipartio. Minua kuulusteltiin ja kysyttiin, miksi juoksin metsässä enkä pururadalla ja miksi minulla ei ollut paitaa päälläni.

- Lopulta poliisit ajoivat kauemmaksi ja päästivät minut menemään. Eniten äänessä ollut poliisi totesi: "Eihän tässä vielä rikosta ole tapahtunut, kun ei päälle ole käyty. Mutta lenkkeile vastaisuudessa pururadalla", Kurki on kirjoittanut Facebookissakin.

Kurki on yllättynyt siitä, kuinka "vähän hänen selityksilleen annettiin painoarvoa".

- Poliisit pitivät minua käytännössä jonkinlaisena raiskaajana tai epäilyttävänä henkilönä. En ole ainoa henkilö, joka juoksee pururadan keskellä.

Kurki on pyytänyt joensuulaisten jakavan kertomusta sosiaalisessa mediassa.

- Jos sinä, joka minua säikähdit, luet tätä niin pyydän syvästi anteeksi aiheuttamaani järkytystä. Loppujen lopuksi kaikki metsässä juoksentelevat miehet eivät kuitenkaan ole raiskaajia tai muita pahantekijöitä. Yritän vaikuttaa jatkossa vähemmän pelottavalta, mies kirjoittaa.

Kurki ei ollut vielä saanut viestiä kohtaamaltaan nuorelta naiselta torstain kello 11 mennessä.

- Toivottavasti viestini menisi perille. En ole koskaan nähnyt niin säikähtänyttä ihmistä.

Alasti lenkkeilevä henkilö herättää tietenkin pahennusta pururadalla tai metsässä, toteaa poliisilakimies Pentti Nurminen Itä-Suomen poliisilaitokselta.

- Ilman paitaa juostaan varsinkin kesähelteillä. Se on ehkä harvinaisempaa syyskeleillä, Nurminen sanoo.

Suomen rikoslaissa on määritelty sukupuolisiveellisyyden julkinen loukkaaminen. On rikos, jos mies esiintyy julkisesti ilman housuja tai nainen ilman ylä- tai alaosaa, Nurminen valottaa.

- Tähän syyllistyneet ovat yleensä saaneet jotain tyydytystä teosta. He ovat olleet miespuolisia. Tämän vuoden puolella on tällaisesta annettu muutamia sakkoja.

Nurmisen mukaan Repokallion välikohtauksessa on kyse väärinkäsityksestä.

- Henkilö on kokenut olonsa uhatuksi ja soittanut hätäkeskukseen. Seksuaalirikoksia tapahtuu, ja niistä uutisoidaan. Ihmisellä on oikeus pelästyä. Totta kai jos on paniikissa ja hädissään, pitää soittaa hätäkeskukseen. Poliisi on sitä varten, että tapauksia selvitetään.